## Uredba o unutarnjem ustrojstvu državnog zavoda za mjeriteljstvo

### NN 44/2005 (5.4.2005.), Uredba o unutarnjem ustrojstvu državnog zavoda za mjeriteljstvo

# VLADA REPUBLIKE HRVATSKE

**836**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
92/96, 48/99, 15/2000, 127/2000, 59/2001 i 199/2003) i članka 9. Zakona o
izmjenama i dopunama Zakona o ustrojstvu i djelokrugu središnjih tijela državne
uprave (»Narodne novine«, broj 22/2005), Vlada Republike Hrvatske je na
sjednici održanoj 31. ožujka 2005. godine donijela

## UREDBU

### O UNUTARNJEM USTROJSTVU DRŽAVNOGZAVODA ZA MJERITELJSTVO

I. OPĆE ODREDBE

Članak 1.

Uredbom o unutarnjem ustrojstvu Državnog zavoda
za mjeriteljstvo (u daljnjem tekstu: Zavod) određuje se unutarnje ustrojstvo,
nazivi unutarnjih ustrojstvenih jedinica, poslovi i zadaće koji se obavljaju u
okviru tih ustrojstvenih jedinica, način upravljanja tim jedinicama te okvirni
broj službenika i namještenika Zavoda.

II. UNUTARNJE USTROJSTVO
ZAVODA

Članak 2.

Za
obavljanje upravnih i drugih stručnih poslova iz djelokruga Zavoda ustrojavaju
se unutarnje jedinice:

1.
Kabinet ravnatelja

2.
Odjel za normizaciju

3.
Odjel za akreditaciju

4.
Odjel za pravne, kadrovske, zajedničke i poslove upravnog nadzora

5.
Odjel za financijske i knjigovodstvene poslove

6.
Služba za mjeriteljstvo.

III. DJELOKRUG
UNUTARNJIH USTROJSTVENIH JEDINICA U SASTAVU ZAVODA

1. KABINET RAVNATELJA

Članak 3.

Kabinet ravnatelja obavlja stručne i
administrativne poslove za službene potrebe ravnatelja, protokolarne poslove za
ravnatelja i njegovog zamjenika, poslove u svezi sa sredstvima javnog
priopćavanja, poslove u odnosima s Vladom Republike Hrvatske i Hrvatskim
saborom, drugim tijelima središnje državne vlasti i poslove vezane za rad
stručnog kolegija Zavoda.

2. ODJEL ZA NORMIZACIJU

Članak 4.

U Odjelu za normizaciju obavljaju se stručni
poslovi koji se odnose na provedbu propisa iz područja normizacije kao što su:
izrada nacrta norma i ostalih normizacijskih akata, rad u svezi uspostavljanja
tehničkih odbora, pododbora, radnih skupina, povjerenstava i koordinacijskih
tijela, organizacija i praćenje njihovog rada, suradnja s međunarodnim
organizacijama u području normizacije, vođenje potrebnih evidencija te
obavljanje i drugih poslova s područja normizacije.

Odjel za normizaciju obavlja poslove izdavanja
norma te drugih dokumenata Zavoda, izdaje glasilo Zavoda, prikuplja i obrađuje
podatke o hrvatskim normama i tehničkim propisima, izdaje djelomične i
cjelovite kataloge norma, te ostala pisana izdanja s područja normizacije,
surađuje s međunarodnim informacijskim sustavima, oblikuje i koristi
odgovarajuće baze podataka, obavlja poslove informacijsko-dokumentacijske
središnjice te održava informatički sustav Zavoda.

U Odjelu se obavljaju poslovi pripreme programa
i provedbe projekata pomoći EU-e za Republiku Hrvatsku i ostalih projekata u
području tehničkog usklađivanja te osigurava sudjelovanje hrvatskih
predstavnika u radu međunarodnih i europskih organizacija u području
normizacije.

Za obavljanje poslova iz djelokruga odjela
ustrojavaju se:

2.1. Odsjek za opća područja

2.2. Odsjek za područje elektrotehnike,
telekomunikacija i informatike

2.3. Odsjek za izdavačku djelatnost

2.4. Odsjek za informacijsko-dokumentacijske
poslove

2.5. Odsjek za informatički sustav

2.6. Odsjek za međunarodnu suradnju.

*2.1. Odsjek za opća područja*

Članak 5.

U Odsjeku za opća područja obavljaju se stručni
poslovi Odjela iz članka 4. stavak 1. ove Uredbe za područja: usluga, osnovnih norma,
graditeljstva, kemikalija, kemijskog inženjerstva, poljoprivrednih i
prehrambenih proizvoda, proizvoda za kućanstvo i slobodno vrijeme, strojarstva,
metalnih materijala, nemetalnih materijala, okoliša, zdravlja i medicinske
opreme, prijevoza, rukovanja materijalima i pakiranja.

*2.2. Odsjek za područje elektrotehnike, telekomunikacija i
informatike*

Članak 6.

U Odsjeku za područje elektrotehnike,
telekomunikacija i informatike obavljaju se stručni poslovi Odjela iz članka 4.
stavak 1. ove Uredbe za područja: opće elektrotehnike, elektronike, energetske
elektrotehnike, informacijske tehnologije i telekomunikacija.

*2.3. Odsjek za izdavačku djelatnost*

Članak 7.

Odsjek za izdavačku djelatnost Zavoda obavlja
poslove na izdavanju norma te drugih dokumenata i publikacija iz djelokruga
rada Zavoda te izdaje periodične publikacije (Glasilo Zavoda, Katalog hrvatskih
norma i Program rada na pripremi hrvatskih norma), obavlja poslove na
oblikovanju i izdavanju hrvatskih norma i drugih normizacijskih dokumenata i publikacija
na elektroničkim nosačima (disketama, CD-ima, putem Interneta), sudjeluje u
prikupljanju podataka o hrvatskim normama i oblikovanju kataloga, organizira i
vodi poslove na terminološkom ujednačivanju i korigiranju tekstova publikacija
koje izdaje Zavod, provodi razredbu hrvatskih norma za potrebe njihova
katalogiziranja.

2.4. Odsjek za
informacijsko-dokumentacijske poslove

Članak 8.

Odsjek za informacijsko-dokumentacijske poslove
vodi poslove na održavanju zbirki hrvatskih norma, zbirki norma međunarodnih
organizacija (ISO, IEC), europskih norma (CEN, CENELEC, ETSI), te zbirki norma
određenih nacionalnih organizacija koje su značajne za korisnike u Republici
Hrvatskoj kao i zbirke drugih normativnih dokumenata iz područja rada Zavoda,
organizira rad normoteke putem koje pruža korisnicima
norma podatke o hrvatskim, međunarodnim, europskim i drugim normama te im
omogućuje uvid i korištenje tih norma i drugih publikacija iz područja
normizacije (priručnici, upute, katalozi, programi rada, glasila svih
međunarodnih i europskih organizacija te niza nacionalnih normizacijskih
organizacija), osigurava odgovarajuće baze podataka za pronalaženje i
pretraživanje podataka o normama i sličnim dokumentima.

Odsjek organizira i vodi Informacijsko središte
o hrvatskim tehničkim propisima, normama, postupcima za ocjenu sukladnosti,
odgovara na upite zainteresiranih inozemnih stranaka koji traže podatke i
dokumentaciju o tehničkim propisima koji su na snazi u Republici Hrvatskoj,
hrvatskim normama i postupcima za ocjenu sukladnosti te druge podatke koji se
tiču tehničkih zahtjeva za stavljanje proizvoda na hrvatsko tržište, organizira
i vodi baze podataka za potrebe rada Informacijskog središta.

*2.5. Odsjek za informatički sustav*

Članak 9.

U Odsjeku za informatički sustav se obavljaju
poslovi na osmišljavanju, razvoju i projektiranju informatičkog sustava i
unutarnje računalne mreže Zavoda (definiranje programske i strojne opreme) i
stvaraju preduvjeti za povezivanje s drugim računalnim mrežama u jedinstveni
informacijski sustav, poslovi projektiranja baze podataka i odgovarajućih
programskih aplikacija za potrebe bržeg i kvalitetnijeg obavljanja poslova
Zavoda, poslovi održavanja programske i strojne opreme, praćenja razvoja
tehnologija na području informatike, prijedlozi za usavršavanje i poboljšavanje
informatičkog sustava Zavoda te uvođenje novih rješenja u tome području,
informatička izobrazba službenika i namještenika Zavoda, održavanje
internetskih stranica Zavoda i osiguravanje tehničke podrške za publikacije i izdanja
Zavoda u elektroničkome obliku.

*2.6. Odsjek za međunarodnu suradnju*

Članak 10.

U Odsjeku za međunarodnu suradnju obavljaju se
poslovi: pripreme programa i provedbe CARDS projekata i ostalih projekata
pomoći Republici Hrvatskoj, suradnje s međunarodnim organizacijama za
normizaciju (ISO, IEC), suradnje s europskim organizacijama za normizaciju
(CEN, CENELEC, ETSI), suradnje s nacionalnim normirnim
tijelima drugih država, organizacija i praćenje sudjelovanja hrvatskih
predstavnika u radu međunarodnih i europskih organizacija u području
normizacije.

3. ODJEL ZA AKREDITACIJU

Članak 11.

Odjel za akreditaciju obavlja upravne i stručne
poslove koji se odnose na provođenje zakona i podzakonskih
akata u području ispitivanja, ovlašćivanja/akreditacije i certifikacije.

Odjel obavlja upravne i druge stručne poslove
koji se odnose na rješavanje u upravnim stvarima kod davanja
ovlaštenja/akreditacije ispitnim laboratorijima prema područjima ispitivanja,
kod davanja ovlaštenja/akreditacije organizacijama za certifikaciju proizvoda,
postupaka i usluga prema područjima, kod davanja ovlaštenja/akreditacije
organizacijama za certifikaciju sustava kakvoće, kod davanja
ovlaštenja/akreditacije organizacijama za certifikaciju djelatnika kao i
provođenje nadzora na radom ovlaštenih/akreditiranih organizacija.

4. ODJEL ZA PRAVNE,
KADROVSKE, ZAJEDNIČKE I POSLOVE UPRAVNOG NADZORA

Članak 12.

U Odjelu za pravne, kadrovske, zajedničke i
poslove upravnog nadzora obavljaju se svi pravni poslovi Zavoda, oblikuju
zakonski i podzakonski akti, obavljaju najsloženiji
upravni poslovi, upravni nadzor, poslovi službeničkih odnosa, zdravstvenog i
mirovinskog osiguranja, vodi se skrb o stanju kadrova, koordiniraju poslovi na
izradi programa rada i izvještaja o radu, obavljaju poslovi prijama i otpreme
spisa te poslovi pismohrane.

Za obavljanje poslova iz djelokruga odjela
ustrojavaju se:

4.1. Odsjek pravnih, kadrovskih i poslova
upravnog nadzora

4.2. Odsjek zajedničkih poslova.

*4.1. Odsjek pravnih, kadrovskih i poslova upravnog nadzora*

Članak 13.

Odsjek pravnih, kadrovskih i poslova upravnog
nadzora obavlja poslove oblikovanja nacrta prijedloga zakona, pravilnika,
naredaba, naputaka i drugih akata iz djelokruga Zavoda, objedinjuje primjedbe,
prijedloge i mišljenja o nacrtima prijedloga zakona i podzakonskih
akata drugih tijela državne uprave, u suradnji s drugim odjelima daje mišljenja
i objašnjenja u vezi s provedbom zakona i podzakonskih
akata iz djelokruga Zavoda, prati propise i predlaže izmjene u tim propisima,
izrađuje nacrte prijedloga domaćih i međunarodnih ugovora i koordinira postupak
sklapanja i izvršavanja međunarodnih ugovora iz djelokruga Zavoda, vodi i
koordinira upravne postupke i provodi upravni nadzor zajedno s drugim odjelima
u upravnim stvarima iz djelokruga Zavoda, obavlja unutarnji nadzor, prati i
osigurava primjenu zakona i drugih propisa, očituje se o pravnim pitanjima iz
djelokruga rada Zavoda te obavlja druge pravne poslove.

Odsjek pravnih, kadrovskih i poslova upravnog
nadzora prati i provodi mjere kadrovske politike Zavoda, obavlja poslove oko
izbora kandidata za prijam u radni odnos i raspored službenika i namještenika,
sudjeluje u izradi, donošenju i realizaciji plana stručnog usavršavanja, prati
statusna prava službenika i namještenika, njihov rad i napredovanje u službi,
vodi osobne očevidnike za državne službenike i namještenike Zavoda.

*4.2. Odsjek zajedničkih poslova*

Članak 14.

Odsjek zajedničkih poslova obavlja poslove
primitka i otpreme pošte, evidentiranja pismena i vodi pismohranu te obavlja
određene poslove prijepisa, prijevoza i dostave, čišćenja, zaštite na radu,
sigurnosti i nabave.

5. ODJEL ZA FINANCIJSKE
I KNJIGOVODSTVENE POSLOVE

Članak 15.

Odjel za financijske i knjigovodstvene poslove
obavlja financijske, knjigovodstvene i računovodstvene poslove za Zavod,
koordinira rad i brine se o primjeni zakona i propisa iz područja financija,
priprema zahtjeve za osiguranje sredstava za proračunsku godinu za tekuće i
kapitalne izdatke, izrađuje financijske planove prihoda i rashoda te preglede
izvršenja financijskih planova, izrađuje periodične obračune i završni račun,
obavlja poslove utvrđene prema namjenama državne riznice, brine se o zakonitoj,
racionalnoj i svrhovitoj uporabi sredstava te obavlja i druge poslove.

Za obavljanje poslova iz djelokruga odsjeka
ustrojavaju se:

5.1. Odsjek financijskih i knjigovodstvenih
poslova

5.2. Odsjek materijalnog knjigovodstva i Državne
riznice.

*5.1. Odsjek financijskih i knjigovodstvenih poslova*

Članak 16.

Odsjek financijskih i knjigovodstvenih poslova
obavlja poslove vezane uz izradbu godišnjih, tromjesečnih i mjesečnih planova i
njihovih ostvarenja, obavlja poslove vezane uz obračun plaća dužnosnika,
službenika i namještenika i osobnih naknada službenika i namještenika, izrađuje
statističke izvještaje o plaćama i naknadama, vodi sve potrebne knjigovodstvene
evidencije i statistička izvješća iz financijskog poslovanja.

*5.2. Odsjek materijalnog knjigovodstva i Državne riznice*

Članak 17.

Odsjek materijalnog knjigovodstva i Državne
riznice obavlja poslove vezane uz opremanje Zavoda, izrađuje izvješća o
materijalnom poslovanju Zavoda, obrađuje i dostavlja zahtjeve za doznaku
proračunskih sredstava iz Državne riznice te vodi sve poslove koji su vezani uz
plaćanje obveza Zavoda za kapitalne izdatke.

6. SLUŽBA ZA MJERITELJSTVO

Članak 18.

Služba za mjeriteljstvo obavlja upravne i
stručne poslove koji se odnose na provođenje zakona i drugih propisa iz
područja mjeriteljstva, mjernih jedinica, ispitivanja i označavanja predmeta od
plemenitih kovina i ispitivanja pakovina, kao što su
provođenje postupaka tipnog ispitivanja mjerila,
umjeravanje mjerila, mjeriteljske sljedivosti
etalona, ovjeravanje mjerila, nadzora predmeta od plemenitih kovina, provođenje
inspekcijskih poslova koji se odnose na nadzor nad primjenom i izvršavanjem
zakona, drugih propisa i općih akata u djelatnosti mjeriteljstva; nadzor nad
stručnim radom ovlaštenih mjeritelja, ovlaštenih pravnih osoba i ovlaštenih
servisa te upravni i stručni poslovi u području potvrđivanja proizvoda, homologacije vozila, suradnja s međunarodnim organizacijama
iz ovih područja i vođenje propisane evidencije.

Za obavljanje poslova iz djelokruga službe
ustrojavaju se:

6.1. Odjel za mjeriteljstvo i potvrđivanje
proizvoda

6.2. Odjel mjeriteljske inspekcije

6.3. Odjel za temeljno mjeriteljstvo.

6.1. ODJEL ZA
MJERITELJSTVO I POTVRĐIVANJE PROIZVODA

Članak 19.

Odjel za mjeriteljstvo i potvrđivanje proizvoda
obavlja upravne i stručne poslove koji se odnose na provođenje zakona i drugih
propisa, iz područja mjeriteljstva, mjernih jedinica, ispitivanja i označavanja
predmeta od plemenitih kovina i ispitivanja pakovina,
kao što su provođenje postupaka tipnog ispitivanja,
umjeravanje mjerila, mjeriteljske sljedivosti
etalona, ovjeravanje mjerila, nadzora predmeta od plemenitih kovina, te upravni
i stručni poslovi u području potvrđivanja proizvoda, homologacije
vozila, suradnju s međunarodnim organizacijama iz ovih područja i vođenje
propisane evidencije.

Za obavljanje poslova iz djelokruga odjela
ustrojavaju se:

6.1.1. Odsjek za mjeriteljstvo i potvrđivanje
proizvoda

6.1.2. Odsjek mjeriteljskih poslova – područna
jedinica Zagreb

6.1.3. Odsjek mjeriteljskih poslova – područna
jedinica Rijeka

6.1.4. Odsjek mjeriteljskih poslova – područna
jedinica Split

6.1.5. Odsjek mjeriteljskih poslova – područna
jedinica Osijek.

*6.1.1. Odsjek za mjeriteljstvo i potvrđivanje proizvoda*

Članak 20.

Odsjek za mjeriteljstvo i potvrđivanje proizvoda
obavlja upravne i stručne poslove koji se odnose na provođenje zakona o
mjeriteljskoj djelatnosti, mjernih jedinica i ispitivanja i označavanja
predmeta od plemenitih kovina, osiguravanje sljedivosti
etalona u zakonom reguliranom području, provođenje postupka tipnog
ispitivanja mjerila, umjeravanje mjerila i etalona, ispitivanje količina
punjenja pakovina, dodjelu znaka proizvođača predmeta
od plemenitih kovina, upravne i stručne poslove u području potvrđivanja
proizvoda, homologacije vozila, suradnju s
međunarodnim organizacijama iz ovih područja i vođenje propisane evidencije.

*6.1.2.-6.1.5. Odsjeci mjeriteljskih poslova*

Članak 21.

U odsjecima mjeriteljskih poslova u područnim
jedinicama u Zagrebu, Rijeci, Splitu i Osijeku obavljaju se upravni i stručni
poslovi kao što su sudjelovanje u poslovima postupka tipnog
ispitivanja mjerila, poslovi osiguravanja mjeriteljske sljedivosti
mjernih rezultata etalona, poslovi umjeravanja etalona i ovjeravanja mjerila,
poslovi ispitivanja sukladnosti mjerila, poslovi ispitivanja i označavanja
predmeta od plemenitih kovina, nadzora predmeta od plemenitih kovina te
ispitivanja pakovina.

Članak 22.

Za
obavljanje poslova iz djelokruga Odsjeka mjeriteljskih poslova u područnim
jedinicama u Zagrebu, Rijeci, Splitu i Osijeku ustrojavaju se:

6.1.2.1.-6.1.5.1.
Pododsjek za mjerila mehaničkih veličina

6.1.2.2.-6.1.5.2.
Pododsjek za ostala mjerila.

6.1.2.1.-6.1.5.1. Pododsjek za mjerila mehaničkih veličina

Članak 23.

Pododsjek za mjerila mehaničkih
veličina provodi ovjeravanje mjerila mehaničkih veličina, mase, obujma, tlaka i
temperature, u laboratorijima Odsjeka mjeriteljskih poslova, u ovlaštenim
servisima i u ovjernim mjestima, obavlja nadzor nad
ispravnošću, prometom i uporabom mjerila i mjernih jedinica mehaničkih
veličina, sudjeluje u postupcima tipnih ispitivanja
mjerila mehaničkih veličina i vodi ispitnu dokumentaciju o ovjeravanju mjerila
mehaničkih veličina.

6.1.2.2.-6.1.5.2. Pododsjek za ostala mjerila

Članak 24.

Pododsjek za ostala mjerila
provodi ovjeravanje mjerila električnih veličina u laboratorijima Odsjeka
mjeriteljskih poslova i u ovlaštenim servisima za električne veličine, provodi
ispitivanje referencijskih materijala, ispitivanje i
žigosanje predmeta od plemenitih kovina, nadzor predmeta od plemenitih kovina i
ispitivanje pakovina u laboratorijima Odsjeka
mjeriteljskih poslova i po potrebi kod proizvođača i uvoznika, sudjeluje u
postupcima tipnih ispitivanja mjerila električnih
veličina, vodi ispitnu dokumentaciju o ovjeravanju mjerila električnih
veličina, o ispitivanju plemenitih kovina i referencijskih
materijala te vodi ispitnu dokumentaciju o ispitivanju pakovina.

6.2. ODJEL MJERITELJSKE
INSPEKCIJE

Članak 25.

Odjel mjeriteljske inspekcije obavlja
inspekcijske poslove koji se odnose na nadzor nad primjenom i izvršavanjem
zakona, drugih propisa i općih akata u djelatnosti mjeriteljstva; nadzor nad
stručnim radom ovlaštenih mjeritelja, ovlaštenih pravnih osoba dobavljača
zakonitih mjerila i pakovina, ovlaštenih servisa te
korisnika zakonitih mjerila.

Za obavljanje poslova iz djelokruga Odjela
ustrojavaju se:

6.2.1. Odsjek mjerila mehaničkih veličina

6.2.2. Odsjek mjerila energije i električnih
veličina

6.2.3. Odsjek pakovina.

*6.2.1. Odsjek mjerila mehaničkih veličina*

Članak 26.

Odsjek mjerila mehaničkih veličina obavlja
poslove inspekcijskog nadzora nad uporabom i stavljanjem u promet zakonitih
mjerila, posebno mjerila mehaničkih veličina: mjerila mase, obujma, duljine i
drugih mehaničkih veličina; nad zakonitošću i stručnošću obavljanja
mjeriteljskih poslova; nad uporabom zakonitih mjernih jedinica; nad čuvanjem,
održavanjem i uporabom državnih etalona; nad zakonitošću korištenja sredstava
iz državnog proračuna za sufinanciranje državnih etalona; nad postupcima
potvrđivanja sukladnosti mjerila s mjeriteljskim propisima, te postupcima
ispitivanja tipa mjerila i ovjeravanja zakonitih mjerila; nad provedbom
službenih mjerenja; nad pravnim i fizičkim osobama ovlaštenim za provedbu
odredbi Zakona o mjeriteljstvu, te nad obavljanjem drugih mjeriteljskih poslova
koji su utvrđeni propisima.

U Odsjeku se prati stanje i predlažu mjere za
zakonito i stručno obavljanje poslova koji proizlaze iz mjeriteljskih propisa,
pruža stručna pomoć subjektima koji se nadziru, te izrađuju analize i
informacije iz djelokruga Odsjeka.

*6.2.2. Odsjek mjerila energije i električnih veličina*

Članak 27.

Odsjek mjerila energije i električnih veličina
obavlja poslove inspekcijskog nadzora nad uporabom zakonitih mjerila, posebno
mjerila električne i toplotne energije i drugih električnih veličina; nad
zakonitošću i stručnošću obavljanja mjeriteljskih poslova; nad uporabom
zakonitih mjernih jedinica; nad čuvanjem, održavanjem i uporabom državnih
etalona; zakonitošću korištenja sredstava iz državnog proračuna za
sufinanciranje državnih etalona; nad postup­cima potvrđivanja sukladnosti
mjerila s mjeriteljskim propisima, te postupcima ispitivanja tipa mjerila i
ovjeravanja zakonitih mjerila; nad provedbom službenih mjerenja; nad pravnim i
fizičkim osobama ovlaštenim za provedbu odredbi Zakona o mjeriteljstvu, te nad
obavljanjem drugih mjeriteljskih poslova koji su utvrđeni propisima.

U Odsjeku se prati stanje i predlažu mjere za
zakonito i stručno obavljanje poslova koji proizlaze iz mjeriteljskih propisa,
pruža stručna pomoć subjektima koji se nadziru, te izrađuju analize i
informacije iz djelokruga Odsjeka.

*6.2.3. Odsjek pakovina*

Članak 28.

Odsjek inspekcije pakovina
obavlja poslove inspekcijskog nadzora nad uporabom zakonitih mjerila, posebno
poslove inspekcijskog nadzora nad proizvodnjom, uvozom i stavljanjem u promet pakovina; nad postupcima ispitivanja pakovina;
nad nazivnim količinama punjenja i označavanjem nazivnih količina punjenja i
jedinične cijene; nad ispunjavanjem mjeriteljskih zahtjeva za pojedinačne,
skupne i bezomotne pakovine;
nad mjerilima kojima se nadziru količine punjenja; nad pravnim i fizičkim
osobama ovlaštenim za provedbu odredbi Zakona o mjeriteljstvu, te nad
obavljanjem drugih mjeriteljskih poslova koji su utvrđeni propisima.

U Odsjeku se prati stanje i predlažu mjere za
zakonito i stručno obavljanje poslova koji proizlaze iz mjeriteljskih propisa,
pruža stručna pomoć subjektima koji se nadziru, te izrađuju analize i
informacije iz djelokruga Odsjeka.

6.3. ODJEL ZA TEMELJNO
MJERITELJSTVO

Članak 29.

Odjel za temeljno mjeriteljstvo obavlja upravne
i stručne poslove koji se odnose na provođenje zakona i drugih propisa iz
područja temeljnog mjeriteljstva, kao što su: uspostava i razvoj nacionalnog
mjeriteljskog sustava, provođenje postupka proglašenja i nadzora državnog
etalona, osiguranje sljedivosti državnog etalona,
obavljanje poslova nacionalnog umjernog laboratorija
za određenu fizikalnu veličinu, umjeravanje etalona i mjerila, potvrđivanje
usklađenosti mjerila s tehničkim specifikacijama, potvrđivanje značajki referencijskih tvari, osiguranje izvršenja zadaća koje
proizlaze iz članstva u međunarodnim mjeriteljskim organizacijama iz područja
temeljnog mjeriteljstva te koordinacija sudjelovanja drugih pravnih i fizičkih
osoba u izvršenju tih zadaća kao i zadaća na temelju međunarodnih sporazuma u
području temeljnog mjeriteljstva, koji obvezuju Republiku Hrvatsku.

IV. UPRAVLJANJE ZAVODOM

Članak 30.

Ravnatelj
predstavlja Zavod i upravlja njegovim radom.

Zamjenik ravnatelja zamjenjuje ravnatelja u
slučaju njegova izbivanja i spriječenosti te obavlja i sve druge poslove koje
mu povjeri ravnatelj.

Radom
Kabineta ravnatelja upravlja tajnik Kabineta.

Službom
upravlja pomoćnik ravnatelja.

Radom
Odjela upravlja načelnik.

Radom
Odsjeka upravlja voditelj odsjeka.

Radom
pododsjeka upravlja voditelj pododsjeka.

Članak 31.

Ravnatelj
je za svoj rad odgovoran Vladi Republike Hrvatske i ministru znanosti,
obrazovanja i športa.

Zamjenik
ravnatelja odgovoran je za svoj rad ravnatelju.

Tajnik
Kabineta ravnatelja odgovoran je za svoj rad ravnatelju.

Pomoćnik
ravnatelja odgovoran je za svoj rad ravnatelju.

Načelnik
samostalnog odjela odgovoran je za svoj rad ravnatelju i pomoćniku ravnatelja.

Načelnik
odjela u službi odgovoran je za svoj rad ravnatelju i pomoćniku ravnatelja.

Voditelj
odsjeka odgovoran je za svoj rad ravnatelju, pomoćniku ravnatelja i nadležnom
načelniku.

Voditelj
pododsjeka odgovoran je za svoj rad nadležnom
voditelju odsjeka.

Članak 32.

Stručno
i savjetodavno tijelo ravnatelja je stručni kolegij.

Sastav stručnog kolegija, pitanja koja će
raspravljati, te mjesto i vrijeme održavanja stručnog kolegija utvrđuje ravnatelj.

Članak 33.

Stručne savjete, radne grupe i povjerenstva za
raspravljanje pojedinih pitanja koja se odnose na obavljanje poslova Zavoda i
davanje mišljenja i prijedloga o značajnim pitanjima iz djelokruga Zavoda,
osniva ravnatelj.

V. SLUŽBENICI I NAMJEŠTENICI
ZAVODA

Članak 34.

Poslove i zadaće iz djelokruga Zavoda, ovisno o
vrsti, složenosti, stručnoj spremi i drugim uvjetima, obavljaju službenici i
namještenici raspoređeni na radna mjesta sukladno propisima.

Okvirni broj državnih službenika i namještenika
potrebnih za obavljanje poslova iz djelokruga Zavoda prikazan je u tablici koja
je sastavni dio ove Uredbe, a koja se ne objavljuje u »Narodnim novinama«.

VI. SURADNJA S DRUGIM
TIJELIMA DRŽAVNE UPRAVE I PRAVNIM OSOBAMA KOJE IMAJU JAVNE OVLASTI

Članak 35.

Zavod surađuje s drugim tijelima državne uprave
i pravnim osobama koje imaju javne ovlasti u vezi s ostvarenjem upravnih i
drugih stručnih poslova iz djelokruga Zavoda.

Zavod surađuje sa stručnim, znanstvenim i drugim
ustanovama, radi rješavanja pojedinih stručnih i upravnih pitanja iz djelokruga
Zavoda.

Za raspravljanje o pojedinim pitanjima
obavljanja poslova Zavoda, za utvrđivanje nacrta propisa, davanje mišljenja i
prijedloga o značajnim pitanjima iz djelokruga Zavoda, mogu se u Zavodu
osnivati stručni savjeti odnosno radne grupe.

Aktom o osnivanju tijela iz stavka 3. ovog
članka utvrđuje se djelokrug i način rada stručnog savjeta odnosno radne
skupine.

VII. PRIJELAZNE I
ZAVRŠNE ODREDBE

Članak 36.

Pitanja od značaja za rad Zavoda koja nisu
uređena Zakonom, Uredbom o načelima za unutarnje ustrojstvo tijela državne
uprave i ovom Uredbom uredit će se Pravilnikom o unutarnjem redu Zavoda.

Pravilnikom iz stavka 1. ovog članka utvrdit će
se potreban broj državnih službenika i namještenika s naznakom njihovih
temeljnih poslova i zadaća, stručnih uvjeta potrebnih za njihovo obavljanje,
njihove ovlasti i odgovornosti, te druga pitanja od značaja za rad Zavoda.

Ravnatelj Zavoda će, u roku od 30 dana od dana
stupanja na snagu ove Uredbe, donijeti Pravilnik o unutarnjem redu Zavoda.

U roku od 30 dana od dana stupanja na snagu
Pravilnika iz stavka 2. ovog članka ravnatelj će donijeti rješenja o rasporedu
državnih službenika i namještenika na radna mjesta.

Članak 37.

Danom početka rada Hrvatske akreditacijske agencije
i Hrvatskog zavoda za norme prestaju s radom Odjel za normizaciju i Odjel za
akreditaciju iz članaka 2., 4. i 11. ove Uredbe.

Članak 38.

Danom stupanja na snagu ove Uredbe prestaje
važiti Uredba o unutarnjem ustrojstvu Državnog zavoda za normizaciju i
mjeriteljstvo (»Narodne novine«, br. 70/2001 i
106/2004).

Članak 39.

Ova
Uredba stupa na snagu osmoga dana od dana objave u »Narodnim novinama«.

Klasa:
023-03/05-01/14

Urbroj: 5030108-05-1

Zagreb,
31. ožujka 2005.

Predsjednik

**dr****. sc. Ivo Sanader**,
v. r.

Uredba, NN 44/2005-836